Source: http://ugyvedforum.hu/index.php?p=cikkek/2017/02/rendkivul-megerosodik-a-biroi-kontroll-a-kozigazgatas-felett
Timestamp: 2018-10-15 19:35:14
Document Index: 26118790

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Rendkívül megerősödik a bírói kontroll a közigazgatás felett | Ügyvédfórum - 2017.02.24
Rendkívül megerősödik a bírói kontroll a közigazgatás felett
A közigazgatási perrendtartási törvény alkalmazásával rendkívüli módon megerősödik a bírói kontroll a közigazgatás felett - jelentette ki az Országos Bírósági Hivatal (OBH) elnöke Pécsett.
Sokkal szélesebb körűek lesznek azon közigazgatási cselekmények, tevékenységek és mulasztások, amelyek a bíróság előtt megtámadhatóak lesznek - mondta dr. Handó Tünde (képünkön) a Pécsi Ítélőtábla és a Pécsi Törvényszék összbírói értekezlete előtti sajtótájékoztatón az Országgyűlés által február 21-én módosítva ismét elfogadott perrendtartási törvény újdonságairól.
Dr. Handó Tünde jelezte, hogy országosan nyolc közigazgatási és munkaügyi bíróság foglalkozik a kiemelt ügyekkel. Példaként említette, hogy a pécsi bíróság illetékességi területéhez fog tartozni Baranya mellett, Somogy, Tolna és Fejér megye.
A szervezeti átalakításoknak köszönhetően az ügyszak eljárásai 2011-től 2016-ig 19 százalékkal csökkentek, az egy éven túl folyamatban lévő ügyek száma 63, a két éven túliaké pedig 83 százalékkal csökkent - ismertette dr. Handó Tünde, kiemelve, hogy ezzel az Európai Bizottság igazságügyi eredménytábláján Magyarország "abszolút élen jár".
Dr. Makai Lajos, a Pécsi Ítélőtábla elnöke (képünkön) elmondta: 2016-ban a büntetőügyeik száma csökkent, a polgári eljárásoké emelkedett.
Az Országos Bírói Egyesület elnöki tisztét is betöltő dr. Makai Lajos hangsúlyozta: a Pécsi Ítélőtábla kirendelés alapján 2016-ban a fővárosi táblabíróság 40 büntető és 200 polgári ügyében járt el.
Dr. Rendeki Ágnes, a Pécsi Törvényszék elnöke (képünkön) közölte: a tavalyi összesen mintegy 25 ezer ügyérkezésük kevesebb volt a tavalyelőttinél, ugyanakkor a peres ügyek száma négy százalékkal nőtt. Úgy folytatta: a járási bíróságokon és a törvényszéki első fokon az ügyek 88 százaléka, a fellebbezett eljárások csaknem 99 százaléka egy éven belül befejeződött.
A tavalyi ítéletek 91 százaléka jogerőre emelkedett, a felülbírált ügyek 46 százalékában hagyták helyben a határozataikat - tette hozzá dr. Rendeki Ágnes, aki arra is kitért, hogy a tavaly hozzávetőlegesen 100 millió forintos fejlesztést kapott Pécsi Törvényszék mintegy 130 intézmény csaknem 7000 diákját érte el a Nyitott bíróság program keretében.
Dr. Handó Tünde az Alkotmánybíróság (Ab) egy tavaly novemberi, a bírósági eljárást érintő határozatára vonatkozó újságírói kérdésre közölte: az Ab több évtizedes jogalkotási gyakorlatot változtatott meg. A határozat azt mondta ki, hogy "a büntetőügy további elintézésében ne vegyen részt olyan bíró, aki az eljárás bármely korábbi szakaszában, így akár a nyomozás során bíróként járt el".
A törvényszéki másodfokon lévő évi mintegy 39 ezer büntetőügyből 9500-ban vett részt nyomozási bíró - közölte az OBH elnöke, hozzátéve, "több ezer ügyben kellett átosztásokra sort keríteni". Dr. Handó Tünde jelezte, hogy az igazságügyi miniszter előkészített egy, "a problémát rendező" jogszabály-módosítást.